2016. gada 20.decembrī Noteikumi Nr.  854

Rīgā (prot. Nr. 69 58. §)

**Grozījumi Ministru kabineta 2009. gada 3. novembra noteikumos Nr. 1294 "Kārtība, kādā atbrīvo no dabas resursu nodokļa samaksas par videi kaitīgām precēm"**

Izdoti saskaņā ar Dabas resursu nodokļa likuma

9. panta otrās daļas 1., 2., 3., 4., 5., 6., 7., 8. un 9. punktu

1. Izdarīt Ministru kabineta 2009. gada 3. novembra noteikumos Nr. 1294 "Kārtība, kādā atbrīvo no dabas resursu nodokļa samaksas par videi kaitīgām precēm" (Latvijas Vēstnesis, 2009, 183. nr.; 2013, 98., 155. nr.; 2016, 122. nr.) šādus grozījumus:

1.1. izteikt norādi, uz kāda likuma pamata noteikumi izdoti, šādā redakcijā:

"Izdoti saskaņā ar Dabas resursu nodokļa likuma 9. panta otrās daļas 1., 2., 3., 4., 5., 6., 7., 8. un 9. punktu";

1.2. aizstāt noteikumu tekstā (izņemot 38., 39. un 41. punktu) vārdus "fonda administrācija" (attiecīgā locījumā) ar vārdu "dienests" (attiecīgā locījumā);

1.3. izteikt 1.3. un 1.4. apakšpunktu šādā redakcijā:

"1.3. prasības atkritumu apsaimniekošanas sistēmu izveidei un piemērošanai, kā arī prasības nodokļa maksātājam, kurš pats izveidojis un piemēro atkritumu apsaimniekošanas sistēmu un nemaksā dabas resursu nodokli par videi kaitīgām precēm (turpmāk – nodoklis), un prasības apsaimniekotājam, kura līgumpartneri nemaksā nodokli;

1.4. kārtību, kādā nodokļa maksātājs, kurš pats izveidojis un piemēro atkritumu apsaimniekošanas sistēmu un nemaksā nodokli, un apsaimniekotājs, kura līgumpartneri nemaksā nodokli, iesniedz auditētu pārskatu par videi kaitīgu preču atkritumu apsaimniekošanu un aprēķināto nodokli;";

1.4. papildināt noteikumus ar 1.9. un 1.10. apakšpunktu šādā redakcijā:

"1.9. kārtību, kādā ministrijas padotībā esošā iestāde pieņem lēmumu par atbrīvojumu no nodokļa samaksas par videi kaitīgām precēm;

1.10. kārtību, kādā ministrijas padotībā esošā iestāde izskata pārskatu un auditētu pārskatu par videi kaitīgu preču atkritumu apsaimniekošanu un aprēķināto nodokli.";

1.5. izteikt 2.4. apakšpunktu šādā redakcijā:

"2.4. informācijas ievietošanu savā mājaslapā internetā par videi kaitīgu preču atkritumu savākšanas un šķirošanas vietām, kā arī par tirdzniecības vietām, tehniskās apkopes darbnīcām un remontdarbnīcām, kurās pieņem nolietotas videi kaitīgas preces, un to darba laiku. Apsaimniekotājs savā mājaslapā internetā norāda tikai tās videi kaitīgu preču atkritumu savākšanas un šķirošanas vietas, tirdzniecības vietas, tehniskās apkopes darbnīcas un remontdarbnīcas, kurās nodokļa maksātājs vai apsaimniekotājs patstāvīgi nodrošina noteikta veida videi kaitīgu preču atkritumu pieņemšanu vai par kurām apsaimniekotājs ir noslēdzis līgumu par noteikta veida videi kaitīgu preču atkritumu pieņemšanu. Paziņojumu par to, kur pieejama informācija par videi kaitīgu preču atkritumu savākšanas un šķirošanas vietām, apsaimniekotājs nosūta Valsts vides dienestam (turpmāk – dienests) un attiecīgām pašvaldībām, kas nodrošina paziņojumā norādītās informācijas ievietošanu savās mājaslapās internetā. Informāciju mājaslapā ievieto 10 darbdienu laikā pēc tam, kad izdots rīkojums par videi kaitīgu preču atkritumu apsaimniekošanas sistēmas izveidi un piemērošanu.";

1.6. svītrot 10.1. apakšpunktā vārdus "ministrijai adresētu";

1.7. svītrot 11.1. apakšpunktā vārdus "ministrijai adresētu";

1.8. izteikt 14. punktu šādā redakcijā:

"14. Dienests mēneša laikā pēc šo noteikumu 10. vai 11. punktā minēto dokumentu saņemšanas pārliecinās par atkritumu apsaimniekošanas sistēmas atbilstību iesniegtajam apsaimniekošanas plānam (tai skaitā par plānā norādīto videi kaitīgo preču atkritumu savākšanas un šķirošanas vietu esību, šo vietu darbības atbilstību normatīvajiem aktiem, par attiecīgu līgumu esību par videi kaitīgu preču atkritumu pieņemšanu vai savākšanu, ja tādi norādīti apsaimniekošanas plānā, kā arī par plānā norādīto pārstrādes un reģenerācijas jaudu pietiekamību). Mēneša laikā pēc šo noteikumu 10.1. vai 11.1. apakšpunktā minētā iesnieguma saņemšanas dienests izvērtē padomes ieteikumu un pieņem lēmumu par apsaimniekošanas līguma noslēgšanu un atbrīvojuma piemērošanu.";

1.9. aizstāt 15. punktā vārdu "ministrija" ar vārdu "dienests";

1.10. izteikt 20. punkta otro un trešo teikumu šādā redakcijā:

"Dienests par apsaimniekotāja vai nodokļa maksātāja ierosinātajām izmaiņām apsaimniekošanas plānā ietverto saistību izpildē rakstiski informē padomi. Dienests šo noteikumu 13. un 14. punktā minētajā kārtībā pārskata atbrīvojuma piemērošanu un, ja nepieciešams, pieņem lēmumu par grozījumu izdarīšanu apsaimniekošanas līgumā.";

1.11. izteikt 23. punkta ceturto teikumu šādā redakcijā:

"Ja 10 darbdienu laikā no brīdinājuma nosūtīšanas dienas dienests nav saņēmis attiecīgo informāciju, tas pieņem lēmumu pārtraukt nodokļa maksātājam piešķirtā atbrīvojuma piemērošanu.";

1.12. izteikt 28. un 29. punktu šādā redakcijā:

"28. Nodokļa maksātājs, kurš pats izveidojis un piemēro atkritumu apsaimniekošanas sistēmu un ir atbrīvots no nodokļa samaksas, katru gadu līdz 30. aprīlim iesniedz dienestā auditētu pārskatu par iepriekšējo gadu atbilstoši šo noteikumu 4. pielikumam. Pārskatam pievieno vides aizsardzības normatīvajos aktos noteikto auditora atzinumu par pārskatā minētās informācijas atbilstību prasībām, kas noteiktas normatīvajos aktos par videi kaitīgu preču atkritumu uzskaiti un apsaimniekošanu. Ja nodokļa maksātāja izveidotajā atkritumu apsaimniekošanas sistēmā citi nodokļa maksātāji nepiedalās, šo noteikumu 4. pielikuma 5. tabulu pārskatā neiekļauj.

29. Apsaimniekotājam ir pienākums pēc nodokli administrējošās valsts iestādes un dienesta amatpersonu (kuru kompetencē ir videi kaitīgu preču atkritumu apsaimniekošanas kontrole) pieprasījuma uzrādīt dokumentu oriģinālus, kuri apstiprina apsaimniekošanas plānā iekļautās informācijas patiesumu, un pārskatā norādīto dokumentu oriģinālus (tai skaitā līgumus, apliecinājumus par komersantu savākto, pieņemto un pārstrādāto vai reģenerēto konkrēto videi kaitīgo preču atkritumu apjomu konkrētā laikposmā, dokumentus, kas apliecina lietotu videi kaitīgu preču realizāciju atkārtotai lietošanai).";

1.13. aizstāt 31. punktā vārdu "ministrija" ar vārdu "dienests";

1.14. izteikt 32. punkta trešo teikumu šādā redakcijā:

"Ja triju darbdienu laikā pēc brīdinājumā norādītā termiņa beigām dienests attiecīgo informāciju nav saņēmis vai iesniegtā informācija nav objektīva, tas rakstiski informē padomi un pieņem lēmumu pārtraukt nodokļa maksātājiem, kas noslēguši līgumus ar konkrēto apsaimniekotāju, piešķirto atbrīvojumu.";

1.15. papildināt noteikumus ar 44. punktu šādā redakcijā:

"44. Apsaimniekošanas līgums, kas ar fonda administrāciju ir noslēgts līdz 2016. gada 30. decembrim, ir spēkā līdz grozījumu izdarīšanai tajā vai līdz tā termiņa beigām.";

1.16. aizstāt 2. pielikumā tekstu:

"Latvijas vides aizsardzības fonda administrācijai

(iesniegšanai Vides aizsardzības un reģionālās attīstības ministrijā)

Lūdzu Vides aizsardzības un reģionālās attīstības ministriju piešķirt"

ar tekstu:

"Valsts vides dienestam

Lūdzu Valsts vides dienestu piešķirt";

1.17. aizstāt 4. pielikumā vārdus "Latvijas vides aizsardzības fonda administrācijai" ar vārdiem "Valsts vides dienestam".

2. Noteikumi stājas spēkā 2017. gada 1. janvārī.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards